[pic] | EUROOPAN YHTEISÖJEN KOMISSIO | Bryssel 14.2.2008 KOM(2008) 80 lopullinen 2008/0033 (COD) Ehdotus: EUROOPAN PARLAMENTIN JA NEUVOSTON PÄÄTÖS direktiivin 76/769/ETY muuttamisesta tiettyjen vaarallisten aineiden ja valmisteiden (dikloorimetaani) markkinoille saattamisen ja käytön rajoituksien osalta (muutos neuvoston direktiiviin 76/769/ETY) (komission esittämä){SEC(2008) 192}{SEC(2008) 193} PERUSTELUT 1. EHDOTUKSEN TAUSTA Tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä 27. heinäkuuta 1976 annetussa neuvoston direktiivissä 76/769/ETY vahvistetaan koko Euroopan unionin laajuiset puitteet yhdenmukaisille säännöille tiettyjen vaarallisten aineiden ja valmisteiden markkinoille saattamisen ja käytön osalta. Direktiiviä 76/769/ETY käytetään niiden riskien hallintaan, joita vaarallisista aineista aiheutuu ihmisten terveydelle ja ympäristölle. Direktiivin 76/769/ETY liitteessä I lueteltuja vaarallisia aineita ja valmisteita voidaan saattaa markkinoille ja käyttää vain tietyin edellytyksin. Tämän ehdotuksen tarkoituksena on hallita dikloorimetaaniin liittyviä riskejä sisällyttämällä se direktiivin 76/769/ETY liitteeseen I. 1.1. Dikloorimetaani, sen kemialliset ominaisuudet ja siihen liittyvät riskit ihmisten terveydelle Dikloorimetaani (CAS-numero 75-09-2, EINECS-numero 200-838-9) on väritön, halogenoitu alifaattinen hiilivety-yhdiste, jolla on läpitunkeva eetterimäinen tai miedosti makea haju. Sitä käytetään pääasiassa lääkkeiden valmistuksessa, liuottimena ja apuaineena, maalinpoistoaineissa ja liimoissa. Dikloorimetaania ei mainita olemassa olevien aineiden vaarojen arvioinnista ja valvonnasta 23. maaliskuuta 1993 annetun neuvoston asetuksen (ETY) N:o 793/93 mukaisissa ensisijaisten aineiden luetteloissa. Maalinpoistoaineiden sisältämän dikloorimetaanin riskejä on kuitenkin arvioitu useissa tutkimuksissa,[1] joiden mukaan aineen osalta tarvitaan riskiä pienentäviä toimenpiteitä koko EU:ssa. Maalinpoistoaineita käytetään etenkin kupruilleen tai rakoilleen maalipinnan poistamiseen erilaisilta pinnoilta, eritoten metalli- ja puupinnoilta. Tuotteita käyttävät sekä teollisuus- ja ammattikäyttäjät että kuluttajat. Tärkeimmät dikloorimetaanin ihmisten terveydelle aiheuttamat riskit liittyvät aineesta vapautuvaan höyryyn ja keskushermostoon kohdistuviin toksisiin vaikutuksiin. Vaikutuksiin yhdistyvät usein huonot työskentely- tai käyttöolosuhteet (kuten riittämätön ilmanvaihto tai epätarkoituksenmukaiset henkilönsuojaimet), ja ne ovat aiheuttaneet joukon rekisteröityjä tapaturmia ja kuolemantapauksia EU:ssa 18 viime vuoden aikana. Terveys- ja ympäristöriskejä käsittelevän tiedekomitean[2] mukaan altistuminen maalinpoistoaineista vapautuvalle dikloorimetaanille on terveysriski etenkin lasten kaltaisille altteimmille ryhmille, joiden altistuminen voi olla keskimääräistä suurempi. Maalinpoistotyössä mitatut dikloorimetaanipitoisuudet ovat niin suuria, etteivät ne ole hyväksyttävissä ihmisten terveydelle aiheutuvan riskin vuoksi. Markkinoilla on erilaisia vaihtoehtoja dikloorimetaanipohjaisille maalinpoistoaineille. Niihin lukeutuvat fyysinen tai mekaaninen poisto, pyroliittinen tai lämpöpoisto sekä kemiallinen poisto muilla kemikaaleilla kuin dikloorimetaanilla. Vaihtoehtoiset kemikaalipohjaiset maalinpoistoaineet ovat suosituimpia, mutta niihinkin liittyy omat vaaransa ja ne saattavat aiheuttaa käyttäjälleen muita riskejä sen mukaan, kuinka suuri aineen pitoisuus valmisteessa on. Komissio, jäsenvaltiot ja sidosryhmät ovat käsitelleet asiaa keskusteluissaan neljän viime vuoden aikana. Vaikka mielipiteet dikloorimetaaniin liittyvistä riskeistä ja vaihtoehtojen turvallisuudesta käyvät voimakkaasti ristiin, on päästy sopuun siitä, että dikloorimetaaniin liittyviä riskejä on rajoitettava yhteisön tasolla neuvoston direktiiviin 76/769/ETY perustuvilla markkinointi- ja käyttörajoituksilla. 1.2. EU-lainsäädännöllä tavoiteltavat vaikutukset Koska dikloorimetaanipohjaisten maalinpoistoaineiden riskejä teollisuus-, ammatti- ja kuluttajakäytössä on syytä rajoittaa, markkinoinnille ja käytölle olisi asetettava rajoituksia. Tällä päätöksellä on tarkoitus muuttaa direktiivissä 76/769/ETY olevaa liitettä I siten, että siihen lisätään dikloorimetaani. Näin varmistetaan, että koko yhteisössä sovelletaan yhdenmukaisia sääntöjä. Merkittävin osa niistä Euroopassa 18 viime vuoden aikana sattuneista kuolemantapauksista, jotka ovat liittyneet dikloorimetaanipohjaisten maalinpoistoaineiden käyttöön, sattui teollisuus- ja ammattikäytössä olosuhteissa, joissa ilmanvaihto oli riittämätön tai henkilönsuojaimia ei käytetty oikein. Teollisuuslaitoksissa tapahtuvalle käytölle olisi työntekijöiden altistuksen vähentämiseksi asetettava joitakin pakollisia vaatimuksia, kuten asianmukaisten suojakäsineiden käyttö, työtilan ilmanvaihtojärjestelmä taikka riippumattomalla ilmansyötöllä varustettujen hengityssuojaimien käyttö sekä maalinpoistoaltaisiin tehtävät muutokset. Ammattikäyttö olisi asetettava yleiseen kieltoon, mutta jäsenvaltiot voisivat sallia käytön jatkamisen alueellaan, kun kyse on erityisen luvan saaneista ammattikäyttäjistä ja sellaisesta toiminnasta, jossa dikloorimetaanin korvaaminen on jäsenvaltion käsityksen mukaan erityisen hankalaa tai epätarkoituksenmukaista. Luvan saamiseen pitäisi edellyttää erityistä koulutusta. Dikloorimetaania sisältävien maalinpoistoaineiden saattaminen markkinoille kuluttajien käyttöä varten olisi kiellettävä kokonaan, sillä se on ainoa tehokas keino eliminoida riskit. 2. INTRESSITAHOJEN KUULEMINEN JA VAIKUTUSTEN ARVIOINTI 2.1. Kuulemiset Komissio käynnisti vuonna 2004 asiaa koskevat keskustelut direktiivin 76/769/ETY täytäntöönpanosta vastaavan työryhmän (jäljempänä ”komission rajoitustyöryhmä”) kokouksissa. Marraskuussa 2005 komissio järjesti maalinpoistoaineita käsittelevän foorumin, jossa oli mukana dikloorimetaanipohjaisten maalinpoistoaineiden ja dikloorimetaanin vaihtoehtojen valmistajia. Koska teollisuuden ja viranomaisten näkökannat edelleen poikkesivat toisistaan, komissio teetti tutkimuksen saadakseen lisää tietoja, joiden pohjalta voitaisiin arvioida, mitä vaikutuksia mahdollisilla yhteisön tasoisilla dikloorimetaanipohjaisten maalinpoistoaineiden markkinointi- ja käyttörajoituksilla olisi. Tutkimuksen[3] suosituksia käsiteltiin rajoitustyöryhmän kokouksessa 3. heinäkuuta 2007. Kokouksessa olivat mukana tai näkökantansa saivat esittää edustajat neljästä dikloorimetaanin käytön jatkamista tai vaihtoehtoisten aineiden käyttöä puoltavasta yrityksestä, Euroopan kuluttajaliitosta, Euroopan kaivos-, kemikaali- ja energiatyöläisten liitosta EMCEF:stä ja Euroopan ammatillisesta yhteisjärjestöstä EAY:stä. 2.2. Vaikutusten arviointi Laadittiin yksityiskohtainen vaikutustenarviointi, joka lähetettiin vaikutustenarviointilautakunnan käsiteltäväksi 5. lokakuuta 2007. Lautakunta antoi lausuntonsa 9. marraskuuta 2007. Kaikki lautakunnan esittämät kommentit (vaikutustenarvioinnin laatuperusteluettelo ja lopullinen lausunto) on sisällytetty vaikutustenarvioinnin lopulliseen versioon.[4] Arvioinnissa tarkasteltiin eri vaihtoehtoja nykytilan säilyttämisestä teollisuuden vapaaehtoisiin toimenpiteisiin ja eriasteisiin lainsäädännöllisiin rajoituksiin. Toimivimmat ja tehokkaimmat vaihtoehdot kullekin käyttöluokalle esitetään seuraavassa: - Teollinen käyttö Dikloorimetaanipohjaisia maalinpoistoaineita pitäisi käyttää vain sellaisissa teollisuuslaitoksissa, jotka täyttävät pakolliset työntekijöiden suojelua koskevat vaatimukset, joihin kuuluu suojakäsineiden käyttö, poistotuuletus tai ilmansyötöllä varustetun henkilönsuojaimen käyttö sekä maalinpoistoaltaita koskevat tekniset suojatoimet. Toimenpiteet tukevat työntekijöiden suojelemista koskevan lainsäädännön toimeenpanoa vähentämällä dikloorimetaanialtistusta ja sen myötä tapaturmien ja kuolemantapausten määrää. - Ammattikäyttö Dikloorimetaanipohjaisten maalinpoistoaineiden ammattimainen käyttö muissa kuin teollisuuslaitoksissa olisi asetettava yleiseen kieltoon, mutta jäsenvaltiot voisivat sallia käytön jatkamisen alueellaan, kun kyse on erityisen luvan saaneista ammattikäyttäjistä ja sellaisesta toiminnasta, jossa dikloorimetaanin korvaaminen on jäsenvaltion käsityksen mukaan erityisen hankalaa tai epätarkoituksenmukaista. Toimenpiteen myötä jäsenvaltioilla ja asianomaisilla yrityksillä on täysi vastuu asianmukaisen koulutus- ja lupajärjestelmän perustamisesta ja valvomisesta sekä siihen liittyvästä hallinnosta. Toimenpide vähentää tapaturmia ja kuolemantapauksia. - Kuluttajakäyttö Kuluttajille aiheutuvat riskit voidaan poistaa tehokkaasti vain kieltämällä dikloorimetaanipohjaisten maalinpoistoaineiden saattaminen markkinoille myytäväksi kuluttajille. Olisi mahdotonta valvoa kattavasti kuluttajien tee-se-itse-toimintaa taikka huolehtia riittävästä koulutuksesta ja asianmukaisten suojaimien käytöstä. 3. EHDOTUKSEEN LIITTYVÄT OIKEUDELLISET NÄKÖKOHDAT 3.1. Oikeusperusta Ehdotuksen oikeusperusta on EY:n perustamissopimuksen 95 artikla. Päätöksellä vahvistettaisiin sääntöjä dikloorimetaanipohjaisten maalinpoistoaineiden markkinoinnille ja käytölle kolmen käyttötavan osalta (teollisuus-, ammatti- ja kuluttajakäyttö). Lisäksi vahvistettaisiin yhtenäiset säännöt dikloorimetaanipohjaisten maalinpoistoaineiden liikkuvuudelle ja vältettäisiin kaupan esteet, joita aiheutuu jäsenvaltioiden lainsäädäntöjen keskinäisistä eroavaisuuksista. Ehdotuksella muutettaisiin direktiiviä 76/769/ETY, ja sen tarkoituksena on parantaa sisämarkkinoiden toimintaedellytyksiä ja taata ihmisten terveyden suojelun korkea taso. 3.2. Toissijaisuus- ja suhteellisuusperiaate Tiettyjen vaarallisten aineiden ja valmisteiden markkinoille saattamisen ja käytön rajoituksia koskevan neuvoston direktiivin 76/769/ETY tarkoituksena on vahvistaa koko Euroopan unionin laajuiset yhdenmukaiset säännöt ja välttää kansallisissa lainsäädännöissä esiintyviä eroja, jotka voivat muodostaa esteen yhteisön sisäiselle kaupalle. Tavoitetta ei voida saavuttaa, jos vastuu asiasta jätetään ainoastaan jäsenvaltioille. Tässä päätöksessä olevat toimenpiteet ovat oikeasuhteisia, kun otetaan huomioon kokonaiskustannukset ja -edut kaikkien käyttötapojen osalta ja perimmäisenä tavoitteena oleva ihmisten terveyden suojelun parantaminen. 3.3. Sääntelytavan valinta Komissio on valinnut neuvoston direktiivin 76/769/ETY parhaaksi välineeksi suojata sisämarkkinoita ja samanaikaisesti taata ihmisten terveyden ja ympäristönsuojelun korkea taso. Se on näin ollen perustamissopimuksen 95 artiklan 3 kohdan mukainen. Direktiivi 76/769/ETY kumotaan 1. kesäkuuta 2009 kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18. joulukuuta 2006 annetulla Euroopan parlamentin ja neuvoston asetuksella (EY) N:o 1907/2006. Direktiivin 76/769/ETY liitteeseen I tällä päätöksellä tehtävää muutosta sovelletaan myös 1. kesäkuuta 2009 jälkeen, ja se sisällytetään asetuksen (EY) N:o 1907/2006 liitteeseen XVII. On tarkoituksenmukaisempaa muuttaa direktiivin 76/769/ETY liitettä I päätöksellä kuin direktiivillä, sillä ehdotettujen rajoitusten saattaminen osaksi kansallista lainsäädäntöä saataisiin päätökseen vain muutamia kuukausia ennen direktiivin 76/769/ETY kumoamista tai vasta sen jälkeen. Rajoitusten saattamisesta osaksi kansallista lainsäädäntöä ei siis olisi todellista hyötyä. Tämän vuoksi päätös soveltuu säädösvälineeksi paremmin kuin direktiivi. 4. TALOUSARVIOVAIKUTUKSET Ehdotettavalla päätöksellä ei ole vaikutuksia talousarvioon. 2008/0033 (COD) Ehdotus: EUROOPAN PARLAMENTIN JA NEUVOSTON PÄÄTÖS direktiivin 76/769/ETY muuttamisesta tiettyjen vaarallisten aineiden ja valmisteiden (dikloorimetaani) markkinoille saattamisen ja käytön rajoituksien osalta (muutos neuvoston direktiiviin 76/769/ETY) (ETA:n kannalta merkityksellinen teksti) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 95 artiklan, ottavat huomioon komission ehdotuksen,[5] ottavat huomioon Euroopan talous- ja sosiaalikomitean lausunnon,[6] noudattavat perustamissopimuksen 251 artiklassa määrättyä menettelyä[7] sekä katsovat seuraavaa: (1) Maalinpoistoaineiden sisältämän dikloorimetaanin riskejä on arvioitu useissa tutkimuksissa,[8] joiden mukaan tarvitaan koko EU:n kattavia toimenpiteitä, joilla vähennetään dikloorimetaanista teollisuuden, ammattilaisten ja kuluttajien käytössä aiheutuvaa riskiä ihmisten terveydelle. Tutkimusten tulokset annettiin myrkyllisyyttä, ekomyrkyllisyyttä ja ympäristöä käsittelevän komission tiedekomitean (CSTEE, myöhemmin SCHER) arvioitavaksi; tiedekomitea vahvisti, että altistuminen maalinpoistoaineista vapautuvalle dikloorimetaanille on riski ihmisten terveydelle.[9] (2) Dikloorimetaanipohjaisten maalinpoistoaineiden markkinoinnille ja käytölle olisi asetettava rajoituksia, jotta voidaan saavuttaa korkeatasoinen terveyden suojelu kaikissa käyttöryhmissä (teollisuus-, ammatti- ja kuluttajakäyttö). (3) Kuluttajat käyttävät dikloorimetaanipohjaisia maalinpoistoaineita kotonaan maalin ja lakan poistamiseen sekä sisä- että ulkotiloissa. Koulutuksella tai seurannalla ei voida varmistaa, että kuluttajat käyttävät dikloorimetaania turvallisesti. Ainoa tehokas ja oikeasuhteinen toimenpide kuluttajille aiheutuvien riskien poistamiseen on siksi dikloorimetaanipohjaisten maalinpoistoaineiden markkinoille saattamisen ja käytön kieltäminen. (4) Jotta dikloorimetaania sisältävien maalinpoistoaineiden vaiheittainen poistaminen toimitusketjusta voitaisiin toteuttaa oikeasuhteisesti, olisi vahvistettava eri voimaantuloajat kiellolle, joka koskee tuotteen saattamista markkinoille ensimmäistä kertaa, ja kiellolle, joka koskee tuotteen lopullista luovuttamista yleisölle ja ammattikäyttäjille. (5) Koska kuluttajat voivat kiellosta huolimatta saada jakeluketjusta käyttöönsä ammatti- ja teollisuuskäyttöön tarkoitettua dikloorimetaanipohjaista maalinpoistoainetta, tuote olisi varustettava varoituksella. (6) Euroopassa 18 viime vuoden aikana kirjattujen teollisuus- ja ammattikäytössä tapahtuneitten kuolemantapauksien syyksi on pääasiassa ilmoitettu riittämätön ilmanvaihto, epätarkoituksenmukaiset henkilönsuojaimet, puutteellisten altaiden käyttö sekä pitkäaikainen altistus dikloorimetaanille. Sen vuoksi olisi asetettava rajoituksia, joilla valvotaan ja vähennetään ammatti- ja teollisuuskäyttöön liittyviä riskejä. (7) Ammattityöntekijät kuuluvat yleisesti työsuojelulainsäädännön piiriin. Ammattimaista toimintaa kuitenkin harjoitetaan usein asiakkaan tiloissa, joissa ei aina ole valmiuksia hallita, valvoa ja vähentää terveydelle aiheutuvia riskejä. Itsenäiset ammatinharjoittajat eivät kuulu työsuojelulainsäädännön piiriin, ja heidän olisi saatava asianmukainen koulutus ennen maalin poistamista dikloorimetaanipohjaisilla aineilla. (8) Ammattikäyttäjien terveyden suojelemiseksi ja kuolemaan johtavien ja muiden tapaturmien vähentämiseksi olisi sen vuoksi kiellettävä dikloorimetaanipohjaisten maalinpoistoaineiden saattaminen markkinoille ja niiden ammattikäyttö. Jos kuitenkin katsotaan, että dikloorimetaanin korvaaminen olisi erityisen vaikeaa tai epätarkoituksenmukaista, jäsenvaltioiden pitäisi voida sallia dikloorimetaanin käytön jatkaminen edellyttäen, että käyttäjä on erityisen luvan saanut ammattikäyttäjä. Jäsenvaltiot vastaisivat tällaisten lupien myöntämisestä ja valvonnasta, ja luvan saamisen edellytyksenä tulisi olla pakollinen, erityiset vaatimukset täyttävä koulutus. (9) Teollisessa toiminnassa sattuneita kuolemaan johtaneita ja muita tapaturmia on kirjattu sellainen määrä, joka viittaa puutteisiin työpaikkaa koskevan lainsäädännön täytäntöönpanossa. Altistuminen dikloorimetaanille on edelleen voimakasta, ja teollisuuslaitoksissa työskentelevien riskiä olisi pienennettävä. Siksi olisi toteutettava ennaltaehkäiseviä toimenpiteitä, joihin lukeutuvat työtilojen asianmukainen ilmanvaihto, tarkoituksenmukaisten henkilönsuojaimien käyttö ja altaisiin tehtävät lisämuutokset. (10) Henkilönsuojainten olisi täytettävä henkilönsuojaimia koskevan jäsenvaltioiden lainsäädännön lähentämisestä 21 päivänä joulukuuta 1989 annetun neuvoston direktiivin 89/686/ETY[10] vaatimukset. (11) Direktiiviä 76/769/ETY olisi sen vuoksi muutettava. (12) Tämä päätös ei vaikuta työsuojelun vähimmäisvaatimuksia koskevaan yhteisön lainsäädäntöön, kuten toimenpiteistä työntekijöiden turvallisuuden ja terveyden parantamisen edistämiseksi työssä 12 päivänä kesäkuuta 1989 annettuun neuvoston direktiiviin 89/391/ETY[11] tai siihen perustuviin erityisdirektiiveihin, joita ovat varsinkin työntekijöiden suojelemisesta syöpäsairauden vaaraa aiheuttaville tekijöille tai perimän muutoksia aiheuttaville aineille altistumiseen työssä liittyviltä vaaroilta 29 päivänä huhtikuuta 2004 annettu Euroopan parlamentin ja neuvoston direktiivi 2004/37/EY[12] (kuudes neuvoston direktiivin 89/391/ETY 16 artiklan l kohdassa tarkoitettu erityisdirektiivi) (kodifioitu toisinto) sekä työntekijöiden terveyden ja turvallisuuden suojelemisesta työpaikalla esiintyviin kemiallisiin tekijöihin liittyviltä riskeiltä 7 päivänä huhtikuuta 1998 annettu neuvoston direktiivi 98/24/EY[13] (neljästoista direktiivin 89/391/ETY 16 artiklan 1 kohdassa tarkoitettu erityisdirektiivi), OVAT TEHNEET TÄMÄN PÄÄTÖKSEN: 1 artikla Muutetaan direktiivin 76/769/ETY liite I tämän päätöksen liitteen mukaisesti. 2 artikla Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä . 3 artikla Tämä päätös on osoitettu kaikille jäsenvaltioille. Tehty Brysselissä päivänä kuuta . Euroopan parlamentin puolesta Neuvoston puolesta Puhemies Puheenjohtaja LIITE Lisätään direktiivin 76/769/EY liitteeseen I seuraava xx kohta: ”(xx) Dikloorimetaani CAS-nro: 75-09-2 EINECS-nro: 200-838-9 | Maalinpoistoaineita, joiden dikloorimetaanipitoisuus on 0,1 painoprosenttia tai enemmän, ei saa saattaa markkinoille ensimmäistä kertaa [12 kuukautta päätöksen voimaantulosta] jälkeen luovutettavaksi yleisölle tai ammattikäyttäjille eikä luovuttaa heille [24 kuukautta päätöksen voimaantulosta] jälkeen. Poiketen siitä, mitä 1 kohdassa säädetään, jäsenvaltiot saavat sallia dikloorimetaania sisältävien maalinpoistoaineiden luovuttamisen luvan saaneille ammattikäyttäjille. Edellä 2 kohdassa tarkoitettu lupa on annettava ammattikäyttäjille, jotka ovat saaneet koulutuksen dikloorimetaania sisältävien maalinpoistoaineiden turvalliseen käyttöön. Koulutukseen on sisällyttävä tietoisuus terveysriskeistä ja niiden arviointi ja hallinta riittävä ilmanvaihto asianmukaisten henkilönsuojainten[14] käyttö. Maalinpoistoaineita, joiden dikloorimetaanipitoisuus on 0,1 painoprosenttia tai enemmän, saa käyttää teollisuuslaitoksissa vain seuraavien edellytysten täyttyessä: käytössä on tehokas poistotuuletus tai riippumattomalla ilmansyötöllä varustettu hengityssuojain[15] käytetään suljettuja maalinpoistoaltaita, jotka peitetään, kun niitä ei käytetä työntekijät käyttävät asianmukaisia suojakäsineitä.[16] Rajoittamatta vaarallisten aineiden ja valmisteiden luokittelua, pakkaamista ja merkintöjä koskevan yhteisön muun lainsäädännön soveltamista, maalinpoistoaineissa, joiden dikloorimetaanipitoisuus ylittää 0,1 painoprosenttia, on [24 kuukautta päätöksen voimaantulosta] mennessä oltava pysyvällä ja selvästi luettavissa olevalla tavalla merkittynä seuraava maininta: ”Vain teollisuus- ja ammattikäyttöön.” | 1. [1] Methylene chloride: Advantages and drawbacks of possible market restrictions in the EU . TNO-STB, tutkimus valmistunut marraskuussa 1999, http://ec.europa.eu/enterprise/chemicals/studies_en.htm. Effectiveness of vapour retardants in reducing risks to human health from paint strippers containing dichloromethane. ETVAREAD-asiantuntijaryhmä, loppuraportti julkaistu huhtikuussa 2004, http://ec.europa.eu/enterprise/chemicals/studies_en.htm. Impact assessment of potential restrictions on the marketing and use of dichloromethane in paint stripper. RPA, tutkimus valmistunut huhtikuussa 2007, http://ec.europa.eu/enterprise/chemicals/studies_en.htm. [2] Terveys- ja ympäristöriskejä käsittelevän tiedekomitean lausunto ETVAREADin loppuraportista Effectiveness of vapour retardants in reducing risks to human health from paint stripper containing dichloromethane (huhtikuu 2004). Komitea hyväksynyt neljännessä täysistunnossaan 18.3.2005. Ks. http://ec.europa.eu/health/ph_risk/committees/04_scher/scher_opinions_en.htm. [3] Impact assessment of potential restrictions on the marketing and use of dichloromethane in paint stripper. RPA, tutkimus valmistunut huhtikuussa 2007, http://ec.europa.eu/enterprise/chemicals/studies_en.htm. [4] Komission yksiköiden valmisteluasiakirja vaikutustenarvioinnista osoitteessa http://ec.europa.eu/chemicals/studies_en.htm. [5] EUVL C […], […], s. […]. [6] EUVL C […], […], s. […]. [7] EUVL C […], […], s. […]. [8] Methylene chloride: Advantages and drawbacks of possible market restrictions in the EU . TNO-STB, tutkimus valmistunut marraskuussa 1999, http://ec.europa.eu/enterprise/chemicals/studies_en.htm. Effectiveness of vapour retardants in reducing risks to human health from paint strippers containing dichloromethane. ETVAREAD-asiantuntijaryhmä, loppuraportti julkaistu huhtikuussa 2004, http://ec.europa.eu/enterprise/chemicals/studies_en.htm. Impact assessment of potential restrictions on the marketing and use of dichloromethane in paint stripper. RPA, tutkimus valmistunut huhtikuussa 2007, http://ec.europa.eu/enterprise/chemicals/studies_en.htm. [9] Terveys- ja ympäristöriskejä käsittelevän tiedekomitean (SCHER) lausunto ETVAREADin loppuraportista Effectiveness of vapour retardants in reducing risks to human health from paint stripper containing dichloromethane (1.4.2004). Tiedekomitea hyväksynyt neljännessä täysistunnossaan 18.3.2005. Ks. http://ec.europa.eu/health/ph_risk/committees/04_scher/scher_opinions_en.htm. [10] EYVL L 399, 30.12.1989, s. 18. [11] EYVL L 183, 29.6.1989, s. 1, direktiivi sellaisena kuin se on muutettuna Euroopan parlamentin ja neuvoston asetuksella (EY) N:o 1882/2003 (EUVL L 284, 31.10.2003, s. 1). [12] EUVL L 158, 30.4.2004, s. 50. [13] EYVL L 131, 5.5.1998, s. 11. [14] Henkilönsuojainten on täytettävä neuvoston direktiivin 89/686/ETY vaatimukset. [15] Hengityssuojainten on täytettävä neuvoston direktiivin 89/686/ETY vaatimukset. [16] Suojakäsinten on täytettävä neuvoston direktiivin 89/686/ETY vaatimukset.